钦定古今图书集成/理学汇编/学行典/第146卷 > 《仲尼为素王赋》王禹偁
## 钦定古今图书集成/理学汇编/学行典/第146卷 > 《仲尼为素王赋》王禹偁

凤鸟不至兮河不出图，圣人无位兮立教崇儒。道之
将行，但栖迟而历聘；民受其赐，犹南面以称孤。有以
见同乎王者，孰云乎盖出司徒者也。原其运属陵迟，
力兴儒素。道将侔于皇极，化实被于黔庶。文行忠信，
设万世之纪纲；《礼》《乐》《诗》《书》，崇百王之法度。于时也鲁
道有荡，周德下衰。言念万国，将同四夷。不有圣也，谁
其救之？我所以行教化，序尊卑。造次颠沛兮于是，东
西南北兮忘疲。用能定君臣父子之道，述皇王帝霸
之基。夫如是，则土无二以并矣，位通三兮伟而异夫。
振乃素风，齐诸大宝。赞《易》象兮奉人时，修《春秋》兮行
天讨。讲于洙水，初彰化下之功；登彼泰山，宛契升中
之道。自然其教斯广，其号弥尊。岂止“同明于日月，亦
将比德于乾坤。”居无求安，四载之勤劳是效；弋不射
宿，三疆之田猎斯存。盖由宅一亩以卑宫，佩五常而
克己。其位也困于陪臣，其道也齐乎天子。列四科而
升十哲，元凯何殊？诛正卯而斩俳优。四凶窃比，圣德
洋洋，同诸帝王。行束修而陈玉帛，端缝掖而垂衣裳。
梦见周公，求傅岩而允理，问于《老子》师尚父而弥光。
大哉！道济古今，教流华夏。瞻不泯之庙貌，若无疆之
宗社。悲夫！商辛夏癸兮号“独夫”，又安得比于儒者